Cooper, William Schreiner [Willie] | Konsertina
Cooper, William Schreiner [Willie]
Mathildé Cornelia Maria Budke is op 27 Junie 1912, in Pretoria gebore. Cissie, soos sy algemeen bekend was, is later met William Schreiner (Willie) Cooper getroud. Willie se moeder was 'n niggie van die beroemde Olive Schreiner. Willie is op 28 Januarie 1897, in Pretoria gebore en het ons ongelukkig op 20 Oktober 1975, reeds ontval.
Hierdie begaafde egpaar het vir ons 'n skatkis vol pragtige liedjies nagelaat. Langer as drie dekades het hulle liedjies en komposisies die Afrikaanse musiekwêreld totaal oorheers. Hulle het self ook plate gemaak onder die naam van die Soetspelers.
Baie van hulle komposisies het immergroen gebly, soos die bekende Jy is my liefling, Die Donkie, In die Drakensberge en talle ander. Vir my persoonlik is Jy is my lieflinghulle grootste treffer. Dawid de Lange, Jurie Ferreira en selfs Jim Reeves het dit baie gesing en dit op plaat laat opneem. Ek het aan Cissie gevra watter hulle gewildste liedjie was en haar antwoord was: "As Die Donkie en Jy is my liefling moes resies jaag, dan glo ek vas dat Die Donkie, so steeks as wat hy is, voor Jy is my liefling by die wenpaal sou aankom! Hy bly 'n wonderlike ding! ! ! "
Sy vertel verder: "Willie het 'n mondfluitjie gespeel en baie van ons liedjies is daarop gebore!" Willie was hoofsaaklik die skrywer van die liedjies, in Afrikaans sowel as Engels. Cissie het die klavier bespeel en het jare lank sang studeer. Sy is weer aan die woord:
"Ons hele lewe (haar en Willie s'n) was een groot hoogtepunt. Ons was van die eerste Afrikaanse liedjieskrywers en sangers en ons het soveel lof en liefde van die hele Suid-Afrika ontvang dat dit ons hele lewe baie opwindend gemaak het! Ek onthou met trots 'n besondere aand toe ek voor 'n volgepakte gehoor in die stadsaal van Pretoria opgetree het. Daar was nie eens staanplek beskikbaar nie! Toe ek klaar gesing het, het die wonderlike gehoor my lank staande toegejuig. Daar was baie hoogtepunte in my lewe, maar ek sal daardie aand in Pretoria seker nooit vergeet nie!"
Sy en Willie, die baie bekende Wolfswinkels van Pretoria, Joe Frates, Eben du Plessis en nog ander was lede van die Soetspelers. Hier volg 'n lys van hierdie gewilde egpaar se komposisies soos by SAMRO aangeteken:
Aantjie, my liewe Aantjie
By die Voortrekker Monument
Daar dans 'n meisie
Dans Kêrels, dans
Drie uur draai
Ekskuus (ook genoem "Daar dans 'n meisie")
Hou jou Meisie
Huistoe in die trein
In die Drakensberge (ook genoem "Blouberge")
lnami Gea Gei
Kêrels Kêrels stadig draai
Langs die strand
Los my Bokkie
Ma kom kyk vir Lena
Maanlig op die strand
My ou Perdewaentjie
Namie ge a gei
Om die Braaivleisvure
Ons dans so lekker
Op 'n Boerebruilof
Die Piekniekaand is hier
Rooi span osse
Sannie is nie daar
Sononder op die plaas
Sy's 'n mooi nooi
Tant Koba se Bobbejaan
Trippel, trippel, perd
Die Suid-Afrikaanse Polisie
Die tweede hoenderkraai
Hierdie beroemde Afrikaanse egpaar se bydrae tot ons boeremusiek was só groot dat 'n mens waarlik nie woorde het om hulle te bedank nie. Wat egter soos 'n paal bo water staan, is die feit dat ware Afrikaners hulle seker nie gou sal vergeet nie.
Cissie is deur ons Klub vereer en het ook ere-lidmaatskap ontvang.